Liisa-Ly Pakosta

Justiits- ja digiminister

Justiits- ja Digiministeerium Teie: 14.01.2026 nr 8-1/301-1

[info@justdigi.ee](mailto:info@justdigi.ee) Meie: 26.01.2026 nr 3-1/5-1

**Arvamus justiits- ja digiministri 08.07.2025 määruse**

**nr 9 „Täitmisregistri põhimäärus“ muutmise eelnõu kohta**

Lugupeetav justiits- ja digiminister Liisa-Ly Pakosta

Esitame seisukoha justiits- ja digiministri 08.07.2025 määruse nr 9 „Täitmisregistri põhimäärus“ muutmise eelnõu kohta.

Eelnõu § 1 punktis 5 kavandatav sõnastus on seletuskirja kohaselt kavandatud sätte täienduse, mitte asendamisena. Teeme ettepaneku eelnõu vastavalt muuta.

Peame vajalikuks muuta eelnõu § 1 punkti 19 sisu selliselt, et kui registri vastutavale töötlejale on esitatud pöördumine päringute kohta selgituse saamiseks, edastab registri vastutav töötleja pöördumise vastamiseks konkreetsele päringu tegijale. Eelnõus kavandatu, et pöördumine edastatakse vastamiseks kõikidele asutustele, kes on registriga päringute tegemiseks liidestatud, tekitab tarbetut halduskoormust nendele, kes ei ole andmepäringuid teinud ja tekitab ka vajaduse töödelda isikuandmeid sisulise põhjuseta. Sellega seonduvalt teeme ettepaneku anda volitatud töötlejale RIK-ile ka andmete töötlemise õigus (määruse § 5 täiendus). RIK töötleb registriandmeid niikuinii näiteks teenusintsidentide lahendamisel või andmete parandamisel. Seega on RIK-il juurdepääs täitmisregistri andmebaasile ja saab vajadusel ka välja selgitada konkreetset huvi pakkuva andmepäringu tegija ja sellest vastutavale töötlejale vajadusel teada anda.

Eelnõu § 1 punktis 21 kavandatav muudatus, millega asendatakse sõna „järjekoht“ sõnaga „järjestus“ ei ole põhjendatud. Järjestus tähendab eesti keeles järjekorda, ent ühel arestil ei saa olla järjekorda, vaid on järjekoht. Seega peaks uus sõnastus olema tervikuna „järjekoht registris“.

Teeme ettepaneku anda määruses eelnõu § 1 punktis 33 kasutatava infopäringu mõiste. Samuti vajab määruse § 16 puhul täpsustamist, kas täiteasjade andmete hulka lõike 1 tähenduses arvatakse ka võlgnike pangakontode arestide andmed? Samuti palume vaadata see säte üle eelnevalt eelnõu § 1 punkti 19 kohta esitatud ettepanekuga seonduvalt.

Üldise märkusena juhime tähelepanu ka vajadusele, et vastutav töötleja teavitaks Koda igakordselt, kui toimub muudatus kohtutäituri infosüsteemi ja täitmisregistri andmevahetuse korralduses. Peame silmas vajadust tagada, et konkreetse kohtutäituri menetluses olevate täiteasjade ja arestide andmed liiguksid täitmisregistri ja kohtutäituri infosüsteemi vahel alati vaid ühe konkreetse kanali kaudu, mitte paralleelselt mitmel viisil või kuidagi juhuslikult vaheldumisi. Vaid nii on võimalik tagada, et iga andmepäring saab ka vastuse ja ei tekiks andmekadu või andmete korrapäratust täitmisregistris. Kohtutäituri infosüsteemi liidestamiseks otse täitmisregistriga on eelneva tõttu vajalik ka Koja nõusolek. Palume vastav sätestada täitmisregistri põhimääruses.

Lugupidamisega

/allkirjastatud digitaalselt/

Janek Pool

Koja ametikogu juhatuse esimees

Jaan Lõõnik, [jaan.loonik@kpkoda.ee](mailto:jaan.loonik@kpkoda.ee), 6464619